કોઈ ખાનગી શાળામાં ઉપલબ્ધ હોય તેવી દરેક સુવિધા આ શાળામાં મોજૂદ હતી. અરે, એમ પણ કહી શકાય કે ઘણી સુવિધાઓ તો એવી હતી જે ખાનગી શાળામાં લાખો રૃપિયાની ફી ભર્યા પછી પણ આપણા બાળકોને મળતી નથી. એક વાત મને જાણવા મળી કે આ શાળામાં અભ્યાસ કરતા એક પણ બાળકનાં માતા-પિતા ભણેલા નથી. રોજેરોજ કમાય અને ખાય તેવી તેમની પરિસ્થિતિ જાણી દુઃખ થયું. ગામમાં પાકા મકાન એકલદોકલ જ છે. ઘણાં બાળકો એવાં છે જેમને અભ્યાસ માટે શાળામાં આવવું હોય તો તેમણે પોતાના નાના ભાઈ-બહેનને સાથે લઈને આવવા પડે છે, કારણ કે તેમને ઘરે સાચવવાળા કોઈ દિવસ હાજર હોતાં નથી. બધાં કામે નીકળી જતાં હોય છે. આવી સ્થિતિમાં શાળાના પ્રિન્સિપાલ અને શિક્ષકો બાળકોને પ્રોત્સાહન આપે છે અને તેમના જ પ્રયાસોના કારણે આ શાળામાં બાળકોની સો ટકા હાજરી હોય છે.